Vier dwelmvondse by lughawe | Maroela Media
Meer as R6.5 miljoen se dwelms is die afgelope week tydens vier verskillende voorvalle by die OR Tambo Internasionale Lughawe gevind.
Sandile Memela, woordvoerder van die Suid-Afrikaanse Inkomstediens (Said), het gesê tydens die eerste voorval is twee passasiers, wat Woensdag van São Paulo, Brasilië, in Suid-Afrika aangekom het, betrap met 91 pakkies kokaïen wat hulle ingesluk het.
“Die passasiers is voorgekeer nadat een van hulle as ŉ moontlike dwelmmuil geïdentifiseer is deur middel van die Said se dwelmmuil-risikolys. Die tweede passasier is voorgekeer omdat hy verdag opgetree het,” het Memela gesê. “Die twee passasiers is na ŉ hospitaal geneem, waar x-strale getoon het die een het 58 sakkies kokaïen en die ander 41 sakkies gesluk. Die sakkies het saam 1.4 kg geweeg.” Albei is in hegtenis geneem.
Tydens ŉ tweede voorval Saterdag het ŉ snuffelhond 4 kg kokaïen in die badkamer van ‘n vliegtuig gevind versteek in ŉ kledingstuk. Die vliegtuig het ook pas uit São Paulo geland. Die kokaïen is meer as R1 miljoen werd.
Sondag is nog ŉ dwelmvonds gemaak, toe 16 kg se kristalmetamfetamien ter waarde van R4.8 miljoen in ŉ passasier se sak gevind is. ŉ Snuffelhond het op die sak gereageer en die bagasieskandeerder het getoon vyf plastieksakke vol kristalstof is in die sak versteek. Dié passasier is ook in hegtenis geneem.
Pammy · 3 jare gelede
Jammer die dwelmpille het nie opgelos in hulle maag nie ! In n vliegtuig se toilet gelaat ?……..dalk bang geraak of is dit weer n “inside” job ? Snuffelhonde doen fantastiese werk ! Sluit die skuldiges weg : for keeps”en saag die sleutel in stukkies !
Nou is die krane oop wat betref dwelms. Ek wil tog net nie iets sê wat die stomme stoute mense sal tenakom nie want anders plaas Maroela dit nie.